Rukometaši PPD Zagreba plasirali su se u četvrtfinale Lige prvaka zahvaljujući 31:29 (13:15) pobjedi u gostima kod RN Löwena u Mannheimu u uzvratnom susretu osmine finala kojom su nadoknadili minimalni poraz od 23:24 iz zagrebačke Arene otprije osam dana.



Ako ste propustili utakmicu, možete je ponovno pogledati na multimedijskoj platformi #HRTi. Utakmicu ćete naći pod Drugim programom.



Hrvatski prvak ostvario je u Mannheimu jednu od najvećih pobjeda posljednjih godina, a do nje je stigao velikim preokretom u drugom poluvremenu. Do prvog vodstva Zagrebaši su stigli pet minuta prije kraja susreta kada je Stefan Vujić bio strijelac za prednost od 27:26. Zatim je Luka Šebetić iz protunapada povisio na 28:26. Do kraja dvoboja igralo se gol za gol, a u takvoj je situaciji Zagreb stalno bio u prednosti. Prolazak među osam najboljih momčadi u Europi potvrdio je Dobrivoje Marković golom s krila 10-ak sekundi prije kraja.



Za PPD Zagreb slavlje u Mannheimu prva je pobjeda na tlu Njemačke nakon čak 13 godina.



Prvo poluvrijeme nije nagovještavalo kako bi Zagrebaši mogli prekinuti niz neuspjeha u Njemačkoj. U uvodnih deset minuta igralo se gol na gol, do rezultata 7:7, nakon čega su domaćini napravili seriju od 6:1 kojom su stigli do prednosti od 13:8. Ipak, posljednja tri gola u prvih 30 minuta postigli su igrači hrvatskog predstavnika pa se na odmor otišlo sa samo dva razlike za RN Löwen (15:13).



U nastavku dvoboja domaćini su konstantno imali prednost od jednog do tri gola razlike i činilo se kako kontroliraju rezultat. Tako je bilo do deset minuta prije kraja kada je pri rezultatu 25:23 za RN Löwen Patrick Groetzki u protunapadu pogodio vratnicu i tako propustio priliku odvesti svoju momčad do nove prednosti od tri razlike. Nakon tog promašaja u domaće igrače uvukla se nesigurnost, a Zagrebaši su iskoristili ponuđenu priliku i serijom 5:1 preuzeli kontrolu utakmice i na kraju ju riješili u svoju korist.





Vujić i Šebetić su s po pet golova bili najučinkovitiji kod PPD Zagreba, a Marković i Tin Kontrec postigli su po četiri pogotka. Kod RN Löwena sedam golova je zabio Andre Schmidt, a po pet su postigli Uwe Gensheimer, Groetzki i Hendrik Pekeler.



Suparnik PPD Zagreba u četvrtfinalu bit će francuski Paris SG s kojim su se Zagrebaši ove sezone već dvaput susreli u natjecanju po skupinama i oba puta izgubili. U Parizu je bilo 34:23, a u Zagrebu 25:23 za francuski sastav.



Prva utakmica igrat će se u Zagrebu između 20. i 24. travnja, a uzvrat u Parizu je između 27. travnja i 1. svibnja.



Rezultati uzvratnih utakmica osmine finala Lige prvaka za rukometaše (u zagradama su rezultati prvih utakmica):



Kiel - Pick Szeged 36:29 (29:33)

Kielce - Meškov 33:30 (32:28)

Veszprem - Zaporožje 41:28 (29:24)

Vardar - Wisla Plock 25:24 (30:30)

Flensburg - Montpellier 31:30 (28:27)

RN Loewen - PPD Zagreb 29:31 (24:23)



Paris SG i Barcelona su se izravno plasirali u četvrtfinale.



PAROVI ČETVRTFINALA:

PPD Zagreb - Paris SG

Kiel - Barcelona

Vardar - Veszprem

Flensburg - Kielce